Sigmun Rein

Sigmun Rein (født 26. mars 1873 i Hammerfest, død i 1960), også kjent under pseudonymet Sigfred Sohl, var journalist og forfatter av lystspill, noveller og romaner.

Liv og virke 
Etter middelskolen gikk Sigmun Rein på teknisk skole i Bergen; han tok avgangseksamen derfra i 1891. På et tidspunkt etter dette emigrerte han til USA, der han gikk opp til prøver for å kunne arbeide der; i 1894 tok han eksamen i Brooklyn, i 1895 bestod han prøven som ga ham rett til å praktisere som landmåler i New York. I 1896 avla han en prøve i Brooklyn som ga ham rett til å virke som teknisk tegner. Han arbeidet som ingeniør fra 1892 til 1899, og fra 1900 til 1906 virket han som journalist. Han vendte tilbake til Norge i 1898, og i flere av hans noveller samt i romanen Ingeniøren vender tilbake anvender han trekk fra sin egen erfaringsbakgrunn som ingeniør og som norsk-amerikaner.

I 1907 fikk han sitt første skuespill oppført på en scene, og Dagbladet meldte etter premieren: «Tilskuerne gik skuffet hjem.» I de påfølgende årene utga han flere novellesamlinger og romaner.

Da han i 1915 ga ut novellesamlingen Mennesketrin raljerte anmelderen Helge Krog (1889–1962) over det litterære nivået i Reins forfatterkunst. Dette førte til en hissig utveksling av debattinnlegg der Rein forsvarte seg selv og sine utgivelser, og journalisten og forfatteren Edle Hartmann Schjødt (1862–1946) stilte seg på Reins side, mens Helge Krog skrev nye innlegg der han stilte seg uforstående til Reins og Hartmann Schjødts argumentasjon, og fastholdt at Reins novellekunst ikke holdt nø høyt litterært nivå.

Sigmun Rein meldte seg inn i Nasjonal Samling og stod på okkupasjonsmaktens side under andre verdenskrig. I oktober 1945 var han blant de forfatterne som ble ekskludert fra Den norske Forfatterforening, der han i mellomkrigstiden hadde vært et aktivt medlem.

Litterær produksjon (utvalg) 

 1907: Fætter Hans (skuespill) – oppført på Centralteatret i Christiania i 1907
 1909: Paa vor jord : syv fortællinger (novellesamling), Gyldendalske boghandel nordisk forlag
 1910: Vandring (syv noveller), Gyldendalske boghandel nordisk forlag
 1911: En ung kvinde (fortelling)
 1913: Ingeniøren vender tilbake (roman), Gyldendalske boghandel nordisk forlag
 1915: Mennesketrin (ni noveller), Gyldendalske boghandel nordisk forlag
 1917: Kundskapens frugt (roman), Gyldendalske boghandel nordisk forlag
 1926: Sommerflirt (farse) – oppført på Casino i Oslo; Rein stod oppført som forfatter under pseudonymet Sigfred Sohl

Familie 
Han var sønn av pianisten og komponisten Otilia Rein (f. Finckenhagen; 1843–1912) og Carl Lauritz Marius Rein (1837–1888). Søsteren Otilia Rein (f. 1878) var oversetter, og gjorde seg bemerket for å ha vært en av de første som oversatte Turgenev og Gorkij til norsk.

Referanser 

Norske dramatikere
Norske novellister
Norske romanforfattere